Flere eksperter sår nu tvivl om DF-afhopperen Rikke Karlssons tidligere forklaring om, at hun handlede i god tro, da hun i 2014 lønnede en DF-assistent med 30.000 EU-kroner, der ikke måtte gå til løn.

I DR2-dokumentaren ”DF og de skjulte bilag” fremgår det, at Rikke Karlsson i september 2014 modtog en mail fra en DF-assistent.

DR er i besiddelse af mailen, hvor det fremgår, at der var planer om at svindle med EU-penge ved at maskere lønudgifter på omkring 30.000 kroner som andet end løn. Det vurderer to eksperter i EU for DR.

Samtidig viser en anden intern DF-mail mellem Rikke Karlsson og en revisor, at 30.000 kroner i 2014 bliver taget fra europaparlamentarikerens kontorpenge og bogført som konsulentbistand til det nordjyske taxafirma Flexbilen.

Det viser sig nu, at det nordjyske taxafirma er ejet af assistenten i Bruxelles.

Læs også : DF-medlem i EU melder sig ud af partiet

I 2014 sad Rikke Karlsson fortsat i Europa-Parlamentet for Dansk Folkeparti. I 2015 forlod hun partiet, fordi hun ikke kunne stå inde for partiets økonomi i EU. Men nu kommer Rikke Karlssons egne bilag i søgelyset.